钦定古今图书集成/理学汇编/文学典/第151卷 > 《剑泉奏议集序》唐·顺之
## 钦定古今图书集成/理学汇编/文学典/第151卷 > 《剑泉奏议集序》唐·顺之

《剑泉吴公奏议集》凡几卷。在嘉靖初，天子励精思治，
博取俊乂，以充庶位，尤注意台谏之选。公于是以才
召入院为御史。凡所建白，多见采纳，若兹集所载是
也。於戏！公之言备矣，而其大者，莫如《劾柄臣之奸》与
“请开通惠河”诸疏。始，柄臣掌营兵，怙势为奸利，士大
夫以为隐忧，而公慨然上疏攻之。其言明白切痛，多
人之所难言。已而相继攻之者益众，然或过激不足
取信，而柄臣益恣不悛。后天子亦自烛其奸，下之狱
以死。盖去公上疏时十五六年，而公之言验矣。“国家
运道，自通州至京师，故从河运，后乃从陆，其故河废
闸犹在，议者屡请修复，而京师大猾倚陆运侔利，往
往为飞语摇之。公始建议，则以身塞”利害之冲，又赖
天子与相力主其事，迄有成绩。其详具公所上《通惠
河志》中。自河功之成也，户部岁省运钱二十万缗，此
则公言之既效者。公又欲尽转通州之粟于京师，以
消未形之患，则其言未及行，而忧时者多以公言为
是也。公始令江山，有声而擢御史，自御史出守处州，
历官南京太仆少卿，而致其事。公为人敏锐阔达，艺
于世务而圆于应机，开口抵掌，锋锷捷露，课功策效，
不爽一发，非同迂腐拘牵之士揣摩而坐论之者也。
公尝谓余曰：“士大夫谈说经济，指天画地，贯今古不
足为难。惟切中事情，若操刀而割，刃随手下，卒无一
刃不当肯綮，乃为难耳。”此盖公之所自寓乎。曩公在
御史时，又尝为余言：“傥得在塞垣之间，当为国家系
单于颈而致之阙下。”盖公自量其方略气力，有足办
此者。以其不至大官，故其所设施者不竟。虽然，是集
也，可以观公之概矣。